Ehdotus EUROOPAN PARLAMENTIN JA NEUVOSTON ASETUS rahoitustilejä koskevasta julkisyhteisöjen neljännesvuositilinpidosta

(komission esittämä)

PERUSTELUT

Tämän asetuksen tavoitteena on asettaa saataville täydellinen julkisyhteisöjen neljännesvuosittaisten rahoitustilien kokonaisuus vuodesta 2005 alkaen.

Oheisen asetuksen rakenne mukailee muita kuin rahoitustilejä koskevasta julkisyhteisöjen neljännesvuositilinpidosta 10 päivänä kesäkuuta 2002 annettua Euroopan parlamentin ja neuvoston asetusta (EY) N:o 1221/2002. Siinä nimenomaisesti viitataan ajalliseen malliin, jossa kaikkien jäsenvaltioiden kansalliset tiedot ovat saatavilla riittävän korkealaatuisina vuoden 2005 kuluessa. Lisäksi lähes kaikkien määritelmien kohdalla viitataan Euroopan kansantalouden tilinpito- ja aluetilinpitojärjestelmästä yhteisössä (EKT 1995) 25 päivänä kesäkuuta 1996 annettuun neuvoston asetukseen (EY) N:o 2223/96, ja erityistä huomiota olisi kiinnitettävä neljännesvuosittaisten tietojen keräämisessä käytettäviin lähteisiin ja menetelmiin.

Johdanto-osan 1, 3 ja 4 kappale koskee etenkin julkisyhteisöjen rahoitustilinpitoa: EKT 1995:n määritelmien käytön asianmukaisuutta, yleistä tarvetta saada rahapolitiikan tueksi tietoja julkisyhteisöjen rahoitustaloustoimista ja taseista sekä erityistä tarvetta saada tietoja osapuolina olevista sektoreista, jotta julkisyhteisöjen rahoitusta ja rahoitusinvestointeja koskevia tietoja voidaan analysoida yksityiskohtaisesti vastasektori- ja instrumenttikohtaisesti. Näissä johdanto-osan kappaleissa viitataan kantaan, jonka mukaan jäsenvaltiot ovat aina ilmoittaneet laativansa ja levittävänsä julkisyhteisöjen neljännesvuosittaisen rahoitustilinpidon esittääkseen julkishallinnon sektoreiden täydellisen rahoitustilien kokonaisuuden ja lujittaakseen rahoitustilinpidon integroidun järjestelmän tilastollista perustaa mieluiten EU:n tasolla raha- ja veropolitiikan tarkoituksiin käytettäväksi.

On syytä muistaa, että Ecofin-neuvoston 18 päivänä tammikuuta 1999 hyväksymässä talous- ja rahoituskomitean raportissa painotettiin neljännesvuosittaisten tietojen merkitystä talouspolitiikan valvonnassa ja koordinoinnissa osana talous- ja rahaliiton kolmatta vaihetta ja yhtenäismarkkinoiden toteutumista. Raportissa asetettiin etusijalle lyhyen aikavälin rahoitustilastot, koska niillä on keskeinen merkitys talouspolitiikan asianmukaisen määrittelyn ja valvonnan kannalta ja ne toimivat etenkin talous- ja rahaliiton politiikkayhdistelmän avaintekijänä. Lisäksi raportissa todettiin selkeästi, että lopullisena päämääränä on täydellisen neljännesvuosittaisen tilinpidon tuottaminen kohtuullisessa ajassa (jonka myöhemmin sovittiin olevan kolme kuukautta), mutta kuitenkin vaiheittain.

Artiklat koskevat tietojen toimittamisen puitteita (1 ja 3-7 artikla) sekä valmiiksi saatavilla olevia tietoja lähteistä ja menetelmistä neljännesvuosittaisten tietojen laatimiseksi (8 artikla) ja erityisiä laadullisia näkökohtia (2 ja 9 artikla). Raportoitavia tietoja kuvataan 3-5 artiklassa. Asetuksen 3 artiklassa luetellaan rahoitusinstrumenttien eri luokat sellaisina kuin ne on määritelty ja koodattu EKT 1995:ssä, ja 4 artiklassa puolestaan täsmennetään julkisyhteisöjen sektori ja sen alasektorit, joiden osalta on toimitettava neljännesvuosittaiset tiedot. Asetuksen 5 artiklan mukaan tiedot on toimitettava julkisyhteisöjen kaikkien alasektoreiden osalta vain sulautettuina (konsolidoituina), mutta koko sektorin osalta sekä sulautettuina (konsolidoituina) että sulauttamattomina. Tässä artiklassa viitataan myös neljännesvuosittaisiin tietoihin, joiden osalta on ilmoitettava osapuolina olevien sektoreiden tiedot. Tätä tietokokonaisuutta kuvataan yksityiskohtaisesti asetuksen liitteessä. Tietojen ansiosta voidaan suorittaa kattava analyysi rahoituksen osapuolista, määristä ja instrumenteista.

Asetuksessa täsmennetään, että tietojen on perustuttava mahdollisimman pitkälti julkisyhteisöissä olevista lähteistä sellaisinaan saataviin tietoihin. Siinä ei suljeta pois estimaattien käytön mahdollisuutta, mutta vain poikkeustapauksessa ja silloin kun vaikutus lukuihin on vähäinen. Poikkeuksena mainitaan noteeraamattomat osakkeet ja muut osuudet, joita koskevien tietojen toimittaminen on huomattavan hankalaa joissakin maissa, joten interpolointia ja ekstrapolointia pidetään hyväksyttävinä vaihtoehtoina sellaisinaan saaduille neljännesvuosittaisille tiedoille.

Asetuksen 6 artiklan 3 kohdan mukaan komissio (Eurostat) voi myöntää poikkeuksia osavaltio- ja paikallishallinnon alasektoreita koskevien tietojen toimittamisen aloitusajankohtaan enintään kahden vuoden ajalle (vuoden 2003 puolivälin ja vuoden 2005 puolivälin välillä). Lisäksi toimitettavien neljännesvuosittaisten tietojen on katettava takautuvat tiedot vuoden 1999 ensimmäiseltä vuosineljännekseltä taloustoimien osalta ja vuoden 1998 neljänneltä vuosineljännekseltä taseen erien osalta, kuten 7 artiklassa todetaan. Takautuvat tiedot voivat tarvittaessa perustua "parhaisiin estimaatteihin".

Kuten 8 artiklassa todetaan, jäsenvaltioiden on toimitettava komissiolle (Eurostatille) kuvaus neljännesvuosittaisten tietojen laadinnassa käytettävistä lähteistä ja menetelmistä vuoden 2003 puolivälistä alkaen. Komissio (Eurostat) antaa puolestaan Euroopan parlamentille ja neuvostolle viimeistään vuoden 2005 lopussa raportin, joka sisältää jäsenvaltioiden toimittamien neljännesvuosittaisten tietojen luotettavuuden arvioinnin.

Asetusehdotus on Eurostatin ja Euroopan keskuspankin yhdessä kansallisten asiantuntijoiden kanssa tekemän työn tulos. Vuoden 2000 helmikuusta julkisyhteisöjen neljännesvuosittaista rahoitustilinpitoa käsittelevä Eurostatin ja EKP:n yhteinen erityistyöryhmä on kokoontunut säännöllisesti. Erityistyöryhmän asettaja raha-, rahoitus- ja maksutasetilastokomitea antoi sen tehtäväksi EU:n jäsenvaltioiden julkisyhteisöjen sektorin ja sen alasektoreiden neljännesvuosittaisten rahoitustilien kehittämisen. Tämän lisäksi työryhmä on järjestänyt EU:n jäsenvaltioiden kansallisia rahoitustilejä koskevien tietojen erilaisia testitoimituksia Eurostatille ja EKP:lle.

Vuoden 2003 puolivälistä alkaen jäsenvaltioiden säännöllisesti toimittamien tietojen riittävän kattavuuden ansiosta euroalueen ja EU:n rahoitustaloustoimia koskevien tilien ja taseiden laadinta voi olla toteutettavissa aluksi valtionhallinnon ja sosiaaliturvarahastojen osalta ja myöhemmin julkisyhteisöjen muiden alasektoreiden osalta. Näitä euroalueen alasektorikohtaisia tilinpitotietoja voidaan käyttää tilien integroimiseen EKT:n neljännesvuosittaiseen rahaliiton rahoitustilinpitoon (MUFA).

Yhdistämällä kaksi asetusta eli muita kuin rahoitustilejä koskevasta ja rahoitustilejä koskevasta julkisyhteisöjen neljännesvuositilinpidosta annetut asetukset on mahdollista ottaa mukaan säästö ja muuntyyppiset investoinnit kuin rahoitusinvestoinnit, mutta myös muita reaalimuuttujia kuten julkisyhteisöjen tulojen ja menojen eri komponentteja. Tulokseksi saadaan lopulta huomattavasti monipuolisempi analyysi, jossa voidaan yhdistää rahoitukseen ja muuhun kuin rahoitukseen liittyviä kehityssuuntia. Tällä tavoin julkishallinnon sektorin käyttöön saadaan yksityiskohtainen arvio veropolitiikan suuntauksista, EKP:n rahapolitiikan välittymisen erityisistä merkeistä julkishallinnossa sekä liitännäisvaikutuksista tuloihin ja varallisuuteen. Myös muiden sektoreiden reaali- ja rahoitusmuuttujien täysimääräinen integrointi edellyttäisi kuitenkin täydellisempää sektorikohtaista rahoitustilinpitoa ja muita kuin rahoitustilejä koskevaa tilinpitoa. Tämä laajennus on osa Euroopan talous- ja rahaliiton tilastovaatimuksia koskevaa EKT:n ja Euroopan komission (Eurostatin) toimintasuunnitelmaa.

2003/0095 (COD)

Ehdotus EUROOPAN PARLAMENTIN JA NEUVOSTON ASETUS rahoitustilejä koskevasta julkisyhteisöjen neljännesvuositilinpidosta

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 285 artiklan,

ottavat huomioon komission ehdotuksen [1],

[1] EYVL C , , s. .

ottavat huomioon Euroopan keskuspankin lausunnon [2],

[2] EYVL C , , s. .

noudattavat perustamissopimuksen 251 artiklassa määrättyä menettelyä [3],

[3] EYVL C , , s. .

sekä katsovat seuraavaa:

(1) Euroopan kansantalouden tilinpito- ja aluetilinpitojärjestelmästä yhteisössä (EKT 1995) 25 päivänä kesäkuuta 1996 annettu neuvoston asetus (EY) N:o 2223/962 [4] sisältää yhteiset standardit, määritelmät, luokittelut ja tilinpitosäännöt, jotka on tarkoitettu noudatettaviksi laadittaessa jäsenvaltioiden tilejä Euroopan yhteisön tilastotarpeisiin ja joiden avulla jäsenvaltioiden tiedot saadaan keskenään vertailukelpoisiksi.

[4] EYVL L 310, 30.11.1996, s. 1.

(2) Tietotarpeita käsittelevässä talous- ja rahoituskomitean raportissa, jonka Ecofin-neuvosto hyväksyi 18 päivänä tammikuuta 1999, korostettiin, että tehokas valvonta ja talouspolitiikkojen koordinointi ovat erittäin tärkeitä talous- ja rahaliiton ja yhtenäismarkkinoiden moitteettoman toiminnan kannalta ja että tämä edellyttää kattavaa tilastotietojärjestelmää, joka tarjoaa poliittisille päättäjille tarpeellisia tietoja päätöstensä perustaksi. Raportissa todettiin myös, että julkisen rahoituksen lyhyen aikavälin tilastoille olisi annettava etusija erityisesti niissä jäsenvaltioissa, jotka osallistuvat talous- ja rahaliittoon, ja että tavoitteena oli laatia vaiheittain rahoitustilejä koskeva julkisyhteisöjen neljännesvuositilinpito.

(3) Julkisyhteisöjen rahoitustilinpitoa (taloustoimia ja taseita) koskevat neljännesvuosittaiset kansalliset tiedot kattavat suuren osan euroalueen kaikista rahoitustaloustoimista ja rahoitustaseista ja niillä on tärkeä asema rahapolitiikan toteuttamisen tukemisessa. Euroopan keskuspankin neuvosto on tämän vuoksi sekä omiin tarkoituksiinsa antanut sääntöjä ja suuntaviivoja turvatakseen rahoitustilastoja ja kansallisia rahoitustilejä koskevien, vuotta lyhyemmältä aikaväliltä kerättyjen tietojen toimittamisen Euroopan keskuspankille.

(4) Julkisyhteisöjen rahoitustaloustoimien ja taseiden vastasektoreita koskevat tiedot ovat välttämättömiä, jotta julkisyhteisöjen rahoitusta ja vastasektorin rahoitusinvestointeja koskevat tiedot voidaan analysoida kattavasti vastasektori- ja instrumenttikohtaisesti.

(5) Helmikuun 3 päivänä 2000 annetussa komission asetuksessa (EY) N:o 264/2000 ja 10 päivänä kesäkuuta 2002 annetussa Euroopan parlamentin ja neuvoston asetuksessa (EY) N:o 1221/2002 täsmennetään muita kuin rahoitustilejä koskevat julkisyhteisöjen neljännesvuosittaiset tiedot, jotka jäsenvaltioiden on toimitettava komissiolle (Eurostatille).

(6) Kesäkuun 25 päivänä 1996 annetun neuvoston asetuksen (EY) N:o 2223/96 2 ja 3 artiklassa säädetään edellytyksistä, joilla komissio voi päättää muutoksista EKT 1995:n menetelmiin niiden sisällön selkiyttämiseksi tai parantamiseksi. Julkisyhteisöjen neljännesvuosittainen rahoitustilinpito edellyttää jäsenvaltioilta lisäresursseja, joten aiheesta ei voi antaa komission päätöstä, vaan siitä olisi hyväksyttävä erillinen Euroopan parlamentin ja neuvoston asetus.

(7) Neuvoston päätöksellä 89/382/ETY [5] perustettu tilasto-ohjelmakomitea ja neuvoston päätöksellä 91/115/ETY [6] perustettu raha-, rahoitus- ja maksutasetilastokomitea ovat ilmoittaneet puoltavansa tämän asetusluonnoksen antamista,

[5] EYVL L 181, 28.6.1989, s. 47.

[6] EYVL L 59, 6.3.1991, s. 19.

OVAT ANTANEET TÄMÄN ASETUKSEN:

1 artikla

Tavoite

Tämän asetuksen tavoitteena on luetella ja määritellä keskeiset ominaispiirteet Euroopan kansantalouden tilinpitojärjestelmän (EKT 1995:n) julkisyhteisöjen sektorin ja sen kunkin alasektorin rahoitustaloustoimien sekä rahoitusvarojen ja velkojen luokille, joita koskevat neljännesvuosittaiset tiedot on toimitettava vaiheittain komissiolle (Eurostatille).

2 artikla

Neljännesvuosittaisten tietojen keruu: lähteet ja menetelmät

1. Korkealaatuisten tilastojen laatimiseksi rahoitustaloustoimia sekä rahoitusvaroja ja velkoja koskevien neljännesvuosittaisten tietojen on perustuttava mahdollisimman pitkälti julkisyhteisöissä sellaisinaan saatavilla oleviin tietoihin. Neljännesvuosittaiset tiedot julkisyhteisöjen yksikköjen hallussa olevista noteeraamattomista osakkeista (AF.512) ja muista osuuksista (AF.513), sellaisina kuin ne on määritelty ja koodattu EKT 1995:ssä, voidaan kuitenkin estimoida interpoloimalla ja ekstrapoloimalla vuosittaisista tiedoista.

2. Rahoitustaloustoimia sekä rahoitusvaroja ja velkoja koskevien neljännesvuosittaisten tietojen keruussa on noudatettava EKT 1995:n sääntöjä ja erityisesti institutionaalisten yksikköjen sektorikohtaista luokitusta ja konsolidointia koskevia sääntöjä ja rahoitustaloustoimien sekä rahoitusvarojen ja velkojen luokitusta, kirjausajankohtaa ja arvotusta koskevia sääntöjä.

3. Neljännesvuosittaisten tietojen ja niitä vastaavien, asetuksen (EY) N:o 2223/96 mukaisesti komissiolle toimitettavien tietojen on oltava keskenään johdonmukaisia.

4. Rahoitusvaroja ja velkoja koskevat neljännesvuosittaiset tiedot ilmoittavat rahoitusvarojen ja velkapääoman määrät kunkin vuosineljänneksen päättyessä.

3 artikla

Rahoitustaloustoimia, rahoitusvaroja ja velkoja koskevien neljännesvuosittaisten tietojen toimittaminen

1. Jäsenvaltioiden on toimitettava komissiolle (Eurostatille) rahoitustaloustoimia (F.) sekä rahoitusvaroja ja velkoja (AF.) koskevat neljännesvuosittaiset tiedot seuraavista instrumenteista, sellaisina kuin ne on määritelty ja koodattu EKT 1995:ssä:

a) monetaarinen kulta ja erityiset nosto-oikeudet (SDR) (F.1 ja AF.1)

b) käteisraha ja talletukset (F.2 ja AF.2)

c) muut lyhytaikaiset arvopaperit kuin osakkeet ja johdannaiset (F.331 ja AF.331)

d) muut pitkäaikaiset arvopaperit kuin osakkeet ja johdannaiset (F.332 ja AF.332)

e) johdannaiset (F.34 ja AF.34)

f) lyhytaikaiset lainat (F.41 ja AF.41)

g) pitkäaikaiset lainat (F.42 ja AF.42)

h) osakkeet ja muut osuudet (F.5 ja AF.5)

i) kotitalouksien osuus henkivakuutus- ja eläkerahastoista (F.61 ja AF.61)

j) vakuutusmaksu- ja korvausvastuu (F.62 ja AF.62)

k) muut saamiset ja velat (F.7 ja AF.7).

2. Jäsenvaltioiden on myös toimitettava komissiolle (Eurostatille) 4 artiklassa tarkoitettua valtionhallinnon alasektoria (S.1311) koskevat neljännesvuosittaiset tiedot seuraavasti:

a) noteeratut osakkeet paitsi rahasto-osuudet (F.511 ja AF.511) rahoitusvaroihin kohdistuvien taloustoimien ja rahoitusvarojen osalta

b) käteisraha (F.21 ja AF.21) velkoihin kohdistuvien taloustoimien ja velkojen osalta.

4 artikla

Julkisyhteisöjen sektorin ja alasektoreiden kattavuus

Jäsenvaltioiden on toimitettava neljännesvuosittaiset tiedot julkisyhteisöjen sektorista ja sen seuraavista alasektoreista, jotka on EKT 1995:ssä määritelty ja koodattu julkisyhteisöihin (S.13) kuuluviksi:

- valtionhallinto (S.1311)

- osavaltiohallinto (S.1312)

- paikallishallinto (S.1313)

- sosiaaliturvarahastot (S.1314).

5 artikla

Toimitettavien neljännesvuosittaisten tietojen luonne

1. Edellä 3 artiklassa tarkoitetut neljännesvuosittaiset tiedot on toimitettava sulautettuina (konsolidoituina) 4 artiklassa tarkoitettujen julkisyhteisöjen sektorin alasektoreiden osalta.

2. Edellä 3 artiklassa tarkoitetut neljännesvuosittaiset tiedot on toimitettava sekä sulautettuina (konsolidoituina) että sulauttamattomina 4 artiklassa tarkoitetun julkisyhteisöjen sektorin (S.13) osalta.

3. Vastasektoreittain eritellyt neljännesvuosittaiset tiedot on toimitettava 4 artiklassa tarkoitettujen valtionhallinnon (S.1311) ja sosiaaliturvarahastojen (S.1314) alasektoreiden osalta tämän asetuksen liitteessä esitetyn kuvauksen mukaisesti.

6 artikla

Neljännesvuosittaisten tietojen toimittamisen aikataulu

1. Edellä 3, 4 ja 5 artiklassa tarkoitetut neljännesvuosittaiset tiedot on toimitettava komissiolle (Eurostatille) viimeistään kolmen kuukauden kuluttua sen vuosineljänneksen päättymisestä, jota tiedot koskevat.

2. Kaikki tarkistukset edellisten vuosineljännesten tietoihin on toimitettava samanaikaisesti.

3. Edellä 3, 4 ja 5 artiklassa tarkoitetut neljännesvuosittaiset tiedot, lukuun ottamatta muita saamisia ja velkoja (F.7 ja AF.7), on toimitettava ensimmäisen kerran seuraavan aikataulun mukaisesti:

a) valtionhallinnon alasektoria (S.1311) ja sosiaaliturvarahastojen alasektoria (S.1314) koskevat tiedot on toimitettava 30 päivään kesäkuuta 2003 mennessä

b) osavaltiohallinnon (S.1312) ja paikallishallinnon (S.1313) alasektoreita koskevat tiedot on toimitettava:

- i) 30 päivään kesäkuuta 2003 mennessä 3 artiklan 1 kohdassa eriteltyjen velkoihin kohdistuvien taloustoimien ja velkojen osalta; komissio voi myöntää enintään kahden vuoden poikkeuksen tietojen toimittamisen aloitusajankohdan osalta, jos kansalliseen tilastojärjestelmään on tehtävä huomattavia mukautuksia

- ii) 30 päivään kesäkuuta 2005 mennessä 3 artiklan 1 kohdassa eriteltyjen rahoitusvaroihin kohdistuvien taloustoimien ja varojen osalta.

c) julkisyhteisöjen sektoria (S.13) koskevat tiedot on toimitettava 30 päivään kesäkuuta 2005 mennessä.

4. Edellä 4 artiklassa tarkoitettuja muita saamisia ja velkoja (F.7 ja AF.7) sekä julkisyhteisöjen sektoria (S.13) ja sen alasektoreita koskevat neljännesvuosittaiset tiedot on toimitettava komissiolle (Eurostatille) ensimmäisen kerran 30 päivään kesäkuuta 2005 mennessä.

7 artikla

Takautuvia tietoja koskevat säännökset

1. Edellä 6 artiklassa tarkoitettujen neljännesvuosittaisten tietojen on katettava rahoitustaloustoimia koskevat takautuvat tiedot vuoden 1999 ensimmäiseltä neljännekseltä ja rahoitustaseita koskevat takautuvat tiedot vuoden 1998 neljänneltä neljännekseltä 6 artiklan 3 ja 4 kohdassa ensimmäisen kerran toimitettaville tiedoille vahvistetun aikataulun mukaisesti.

2. Takautuvat tiedot voivat tarvittaessa perustua "parhaisiin estimaatteihin", joiden osalta on noudatettava erityisesti 2 artiklan 2 ja 3 kohtaa.

8 artikla

Täytäntöönpano

1. Jäsenvaltioiden on toimitettava komissiolle (Eurostatille) kuvaus 3 artiklassa tarkoitettujen neljännesvuosittaisten tietojen keruussa käytettävistä lähteistä ja menetelmistä (ensimmäinen kuvaus) samalla, kun ne aloittavat neljännesvuosittaisten tietojen toimittamisen 6 artiklan 3 ja 4 kohdassa säädetyn aikataulun mukaisesti.

2. Jäsenvaltioiden on ilmoitettava komissiolle (Eurostatille) kaikki muutokset tähän ensimmäiseen kuvaukseen, kun tarkistetut tiedot toimitetaan.

3. Komissio (Eurostat) tiedottaa tilasto-ohjelmakomitealle ja raha-, rahoitus- ja maksutasetilastokomitealle kunkin jäsenvaltion käyttämistä lähteistä ja menetelmistä.

9 artikla

Raportti

Edellä 3, 4 ja 5 artiklassa tarkoitettujen tulosten perusteella ja tilasto-ohjelmakomiteaa sekä raha-, rahoitus- ja maksutasetilastokomiteaa kuultuaan komissio (Eurostat) antaa 31 päivään joulukuuta 2005 mennessä Euroopan parlamentille ja neuvostolle raportin, joka sisältää jäsenvaltioiden toimittamien neljännesvuosittaisten tietojen luotettavuuden arvioinnin.

10 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä [...] päivänä [...]kuuta [...].

Euroopan parlamentin puolesta Neuvoston puolesta

Puhemies Puheenjohtaja

LIITE Vastasektorikohtainen erittely [7]

[7] Kehyksissä ilmoitetaan raportointivaatimukset.

Valtionhallinnon (S.1311) ja sosiaaliturvarahastojen (S.1314) rahoitustaloustoimet ja rahoitustaseet [8]

[8] EKT 95:n mukaiset koodit ovat: S: sektorit/alasektorit; F: rahoitustaloustoimet; AF: rahoitustaseen erät.

>TAULUKON PAIKKA>

Velat

>TAULUKON PAIKKA>